16.

EÚ má k dispozícii viacero prostriedkov činnosti. Medzi ne patria najmä tieto: a) Politický dialóg: Otázka súladu s MHP by sa mala, ak je to relevantné, otvoriť v rámci dialógu s tretími štátmi. Toto je osobitne významné v kontexte pretrvávajúcich ozbrojených konfliktov, kde existujú správy o rozsiahlom porušovaní MHP. V mierových časoch by však EÚ tiež mala vyzývať štáty, ktoré tak ešte neurobili, aby dodržiavali a plne vykonávali dôležité nástroje MHP, ako sú dodatkové protokoly z roku 1977 a štatút MTS. Úplné vykonávanie zahŕňa prijatie akýchkoľvek potrebných vykonávacích právnych predpisov a odbornú prípravu personálu v oblasti MHP. b) Všeobecné verejné vyhlásenia: Vo verejných vyhláseniach k otázkam súvisiacim s MHP by EÚ mala, vždy keď je to vhodné, zdôrazňovať potrebu zabezpečenia súladu s MHP. c) Demarše a/alebo verejné vyhlásenia o konkrétnych konfliktoch: Keď existujú správy o porušeniach MHP, EÚ by mala podľa potreby zvážiť vydanie demaršov a verejných vyhlásení, ktorými sa takéto činy odsudzujú a zainteresované strany žiadajú, aby plnili svoje záväzky podľa MHP a podnikli účinné opatrenia na zabránenie ďalších porušení. d) Obmedzujúce opatrenia/sankcie: Použitie obmedzujúcich opatrení (sankcií) môže byť účinným prostriedkom na podporu dodržiavania MHP. Takéto opatrenia by sa preto mali zvažovať proti štátu a neštátnym subjektom v konflikte, ako aj proti jednotlivcom, ak sú vhodné a v súlade s medzinárodným právom. e) Spolupráca s inými medzinárodnými orgánmi: V prípade potreby by EÚ mala na podpore dodržiavania MHP spolupracovať s OSN a relevantnými regionálnymi organizáciami. Členské štáty EÚ by tiež mali v prípade potreby konať na tento účel ako členovia v iných organizáciách vrátane Organizácie Spojených národov. Medzinárodný výbor Červeného kríža má zmluvne založenú, uznávanú a dlho zakotvenú úlohu ako neutrálna nezávislá humanitárna organizácia pri podpore dodržiavania MHP. f) Operácie krízového riadenia: V prípade potreby by sa mal zvážiť význam predchádzania a potláčania porušení MHP tretími stranami pri vypracúvaní mandátov operácií krízového riadenia EÚ. Vo vhodných prípadoch toto môže zahŕňať zber informácií, ktoré môžu byť užitočné pre MTS (4) alebo pri vyšetrovaní iných vojnových zločinov. g) Individuálna zodpovednosť: Hoci v pokonfliktných situáciách je niekedy ťažké dosiahnuť rovnováhu medzi celkovým cieľom nastolenia mieru a potrebou bojovať proti beztrestnosti, Európska únia by mala zabezpečiť neexistenciu beztrestnosti za vojnové zločiny. S cieľom odradzujúceho účinku počas ozbrojených konfliktov musí byť stíhanie vojnových zločinov viditeľné a, ak je to možné, malo by sa konať v štáte, kde k porušeniam došlo. EÚ by mala povzbudiť tretie štáty, aby prijímali vnútroštátne právne predpisy, ktoré trestajú porušenia MHP. V tomto kontexte by mala byť viditeľná aj podpora EÚ MTS a opatreniam na stíhanie vojnových zločincov. h) Odborná príprava: Odborná príprava v oblasti MHP je potrebná na zabezpečenie dodržiavania MHP v čase ozbrojeného konfliktu. Odborná príprava a vzdelávanie sa musí vykonávať aj v čase mieru. Uvedené sa vzťahuje na celé obyvateľstvo, hoci osobitná pozornosť by sa mala venovať relevantným skupinám, ako sú príslušníci orgánov presadzovania práva. Ďalšie povinnosti sa vzťahujú na odbornú prípravu vojenského personálu. EÚ by mala zvážiť poskytnutie odbornej prípravy a vzdelávania v oblasti MHP alebo ich financovanie tretím krajinám, a to aj v rámci širších programov na podporu právneho štátu. i) Vývoz zbraní: Spoločná pozícia Rady 2008/944/SZBP, ktorou sa vymedzujú spoločné pravidlá upravujúce kontrolu vývozu vojenskej technológie a materiálu (5), ustanovuje, že dodržiavanie MHP dovážajúcou krajinou by sa malo zvážiť pred udelením vývozných licencií tejto krajine.